Okresná prokuratúra Prešov 
Masarykova 16, 080 97 Prešov 	

Sp. zn. : 3 Pv 194/14/7707	Prešov, 8.1.2015
EEČ : 2-58-42-2015

U Z N E S E N I E

Trestná vec:	obvinená XXXXX 
Prečin:	Nezaplatenie dane a poistného podľa § 278 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Prešov
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v Milpoši, okr. Sabinov a inde, ako samostatne zárobkovo činná osoba s obchodným menom XXXXX, DIČ: 1032017679, so sídlom 082 71 XXXXX, okr. Sabinov, ktorá je povinne nemocenský a povinne dôchodkovo poistená, si túto zákonom stanovenú povinnosť odvádzať poistné na nemocenské, starobné a invalidné poistenie do rezervného fondu solidarity neplní, hoci je povinná toto poistné platiť na účet pobočky Sociálnej poisťovne Prešov, vedený v Štátnej pokladnici vždy do ôsmeho dňa kalendárneho mesiaca nasledujúceho po kalendárnom mesiaci, za ktorý sa poistné platí, teda mesiac pozadu v súlade so zákonom č. 461/2003 Z. z. o sociálnom poistení, čím takto za obdobie od augusta 2011 do decembra 2011, kedy mala mesačne odvádzať poistné v sume 89,33 Eur, dlhuje na poistnom sumu 545,35 Eur, za obdobie od januára 2012 do decembra 2012, kedy mala mesačne odvádzať poistné v sume po 92,27 Eur dlhuje na poistnom sumu 1.107,24 Eur a za obdobie od januára 2013 do decembra 2013, kedy mala mesačne odvádzať poistné v sume po 106,69 Eur dlhuje na poistnom sumu 1.280,28 Eur, teda celkovo dlhuje na poistnom pre Sociálnu poisťovňu so sídlom Bratislava, pobočka Prešov sumu vo výške 2.834,17 Eur, hoci podľa znaleckého posudku znalca z odboru Ekonómia a manažment mala v predmetnom období dostatok finančných prostriedkov v hotovosti na účte na to, aby uhradila poistné vo všetkých termínoch splatnosti poistného 

lebo zanikla trestnosť činu

Odôvodnenie:
Poverený príslušník Obvodného oddelenia PZ Lipany uznesením sp. zn. ČVS: ORP-230/LI-PO-2014 zo dňa 30. 09. 2014 vzniesol obvinenie obv. XXXXX pre prečin nezaplatenia dane a poistného podľa § 278 ods. 1 Trestného zákona na tom skutkovom základe, ako je rozvedený vo výrokovej časti tohto uznesenia.

	Dňa 16. 12. 2014 podal na tunajšiu prokuratúru poverený príslušník Obvodného oddelenia PZ Lipany návrh na zastavenie trestného stíhania obv. XXXXX z dôvodu zániku trestnosti prečinu, pretože obvinená s poukazom na ustanovenie § 86 ods. 1 písm. e) Trestného zákona, najneskôr v nasledujúci deň po dni, keď sa po skončení vyšetrovania mohla oboznámiť s jeho výsledkami, dodatočne zaplatila splatné poistné.

	Preskúmaním návrhu povereného policajta, ako aj kompletného vyšetrovacieho spisu na vec sa vzťahujúce som zistil, že dlžné poistné bolo obvinenou dodatočne zaplatené Sociálnej poisťovne, pobočka Prešov a tým sú  splnené všetky zákonné podmienky na uplatnenie postupu podľa § 215 ods. 1 písm. h) Trestného poriadku.

	Z výpovede splnomocnenej zástupkyne poškodenej Sociálnej poisťovne -  XXXXX vyplynulo, že za žalované obdobie obvinená uhradila celé dlžné poistné a to splátkami zo dňa 05. 05. 2014 v sume 393,31 Eur a 106,69 Eur a dňa 24. 11. 2014 v sume 2.334,17 Eur, teda uhradila celé dlžné poistné v sume 2.834,17 Eur. 

	Preštudovaniu vyšetrovacieho spisu po ukončení vyšetrovania sa uskutočnilo dňa 10. 12. 2014.  

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

	Podľa § 86 písm. e) Trestného zákona trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 alebo nezaplatenia dane a poistného podľa § 278, ak splatná daň alebo splatné poistné  bolo dodatočne zaplatené najneskôr v nasledujúci deň po dni, keď sa páchateľ  po skončení jeho vyšetrovania mohol oboznámiť s jeho výsledkami.

	S poukazom na všetky vyššie uvedené skutočnosti som preto rozhodol tak, ako je obsiahnuté vo výroku tohto uznesenia a  trestné stíhanie vedené proti obvinenej  som podľa § 215 ods. 1 písm. h) Trestného poriadku zastavil.

	Týmto uznesením nie sú dotknuté práva poškodeného na náhradu škody, ktorú si môže uplatniť v občiansko-súdnom konania.

Poučenie:
Proti tomuto uzneseniu je prípustná sťažnosť, ktorú možno podať do 3 (troch) dní odo dňa  jeho oznámenia na Krajskú prokuratúru Prešov 	prostredníctvom tunajšej prokuratúry. Sťažnosť má odkladný účinok.

JUDr. Alexander Čerevka
prokurátor